వారాంతంలో నష్టాలతోనే సరి..
- ప్రభావం చూపిన అంతర్జాతీయ పరిణామాలు
- 75 పాయింట్లు నష్టపోయిన సెన్సెక్స్
ముంబయి: వివిధ అంతర్జాతీయ పరిణామాల నేపథ్యంలో శుక్రవారం భారత స్టాక్‌ మార్కెట్లు వారంతాన్ని నష్టాల్లో ముగించాయి. అమెరికాలో ఉపాధి రేటు గణంకాలు వెలుపడనున్న నేపథ్యానికి తోడు.. అంతర్జాతీయ మార్కెట్లో ముడి చమురు ధరలు మళ్లీ తగ్గనున్నాయన్న వార్తలు మదుపరులు లాభాల స్వీకరణకు మొగ్గు చూపేలా చేశాయి. దీంతో బీఎస్‌ఈ సెన్సెక్స్‌ 75 పాయింట్లు నష్టాపోయి 27,127 పాయింట్లకు జారింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 15 పాయింట్లు తగ్గి 8,323 పాయింట్ల వద్ద ముగిసింది. మిడ్‌ క్యాప్‌ సూచీలు 0.1 శాతం మేర పెరిగింది. బీఎస్‌ఈలో రంగాల వారిగా కాపిటల్‌ గూడ్స్‌ 0.99 శాతం, ఆయిల్‌ అండ్‌ గ్యాస్‌ 0.98 శాతం, మౌలిక వసతులు 0.77 శాతం, పీఎస్‌యూ 0.69 శాతం చొప్పున నష్టపోయాయి. మరోవైపు ఆటో సూచీ 0.63 శాతం, వైద్యం- 0.43 శాతం, ఐటీ, విద్యుత్‌ సూచీలు 0.02 శాతం చొప్పున రాణించాయి.సెన్సెక్స్‌లో ఏషియన్‌ పెయింట్స్‌ 2.39 శాతం, టాటా మోటార్స్‌ 2.19 శాతం, హీరో మోటో కార్ప్‌ 2.15 శాతం, సిప్లా 1.27 శాతం, డాక్టర్‌ రెడ్డీస్‌ 0.86 శాతం చొప్పున ముందుకు సాగి అధిక లాభాలు సాధించిన వాటిలో ముందు వరుసలో నిలిచాయి. మరోవైపు గెయిల్‌ 2.37 శాతం, భారతీ ఎయిర్‌టెల్‌ 2.28 శాతం, అదాని పోర్ట్స్‌ 1.59 శాతం, ల్యూపిన్‌ 1.43 శాతం, ఓఎన్‌జీసీ 1.35 శాతం చొప్పున అధిక నష్టాలు చవి చూశాయి. కాగా బ్రెగ్జిట్‌ పరిణామం యూరోపియన్‌ మార్కెట్లను ఇప్పటికీ ఒత్తిడికి గురి చేస్తున్నాయి. శుక్రవారం రాత్రికి అమెరికా ఫెడరల్‌ రిజర్వు అమెరికా ఉపాధి రేటును ప్రకటించనున్న నేపథ్యంలో మదుపర్లు ముందస్తు అమ్మకాలకు మొగ్గు చూపారు. ఇప్పటి వరకు దేశంలో మెరుగైన వర్షాలకు తోడు జూన్‌తో ముగిసిన త్రైమాసికంలో కార్పొరేట్‌ కంపెనీలు మెరుగైన ఫలితాలు ప్రకటించనున్నాయన్న అంచనాలు మార్కెట్లకు కొంత మద్దతునిచ్చాయి. యూరోపియన్‌ మార్కెట్లు ఈ వారంలో గత ఐదు మాసాల్లో ఎప్పుడూ లేని విధంగా అత్యంత పేలవ ప్రదర్శనను కనబర్చాయి. ఆసియా స్టాక్స్‌ నష్టాలను చవి చూశాయి. కాగా చమురు ధరలపై తిరిగి ఒత్తిడి నెలకొనడంతో అమెరికా మార్కెట్లూ విలువను కోల్పోయాయి.సెన్సెక్స్‌
మీ స్నేహితులకు రికమెండ్ చెయ్యండి